ΓΡΑΠΤΗ ΕΡΩΤΗΣΗ P-2501/96 υποβολή: Jan Wiebenga (ELDR) προς την Επιτροπή (23 Σεπτεμβρίου 1996)

Θέμα: Αύξηση των εξόδων των ολλανδικών επιχειρήσεων που εκτελούν χρηματαποστολές ως συνέπεια αλλαγής στη βελγική νομοθεσία

Οι οδηγοί χρηματαποστολών στο Βέλγιο είναι υποχρεωμένοι να οπλοφορούν εξαιτίας μιας αλλαγής στη βελγική νομοθεσία. Στην Ολλανδία, αντίθετα, η νομοθεσία δεν επιτρέπει στους οδηγούς χρηματαποστολών να οπλοφορούν. Δημιουργείται έτσι τώρα ένα πρόβλημα στη διασυνοριακή μεταφορά χρημάτων καθώς οι Βέλγοι οδηγοί χρηματαποστολών δεν μπορούν να μεταβούν στην Ολλανδία οπλισμένοι, ενώ οι Ολλανδοί οδηγοί δεν μπορούν να μεταβούν στο Βέλγιο χωρίς όπλο. Έτσι, κατά τη μεταφορά χρημάτων οι Ολλανδοί οδηγοί πρέπει να αντικαταθίστανται στα σύνορα από Βέλγους οδηγούς και το αντίστροφο. Κατά συνέπεια, πολλές επιχειρήσεις που εκτελούν χρηματαποστολές, αντιμετωπίζουν σημαντική αύξηση των εξόδων τους.

Είναι ενήμερη η Επιτροπή γι' αυτήν την κατάσταση;

Αποτελεί αυτή η κατάσταση εμπόδιο στην ελεύθερη κυκλοφορία υπηρεσιών;

Στην περίπτωση θετικής απάντησης στην παραπάνω ερώτηση, ποιά μέτρα προτίθεται να λάβει βραχυπρόθεσμα η Επιτροπή;

Απάντηση του κ. M.Monti εξ ονόματος της Επιτροπής (5 Νοεμβρίου 1996)

Η Επιτροπή επιθυμεί κατ'αρχάς να ευχαριστήσει το Αξιότιμο Μέλος του Κοινοβουλίου για την ευκαιρία που της δίνει να υπογραμμίσει την σοβαρότητα των πολυάριθμων και πολύπλοκων εμποδίων που τίθενται στη ελεύθερη παροχή υπηρεσιών, στον τομέα των μεταφορών χρημάτων.

Μετά από σειρά τακτικών επαφών με τους επαγγελματικούς κύκλους, η Επιτροπή είχε ήδη επίγνωση του εμποδίου στο οποίο αναφέρθηκε το Αξιότιμο Μέλος του Κοινοβουλίου, και το οποίο συνίσταται στην υποχρέωση (στο Βέλγιο) και στην απαγόρευση (στην Ολλανδία) οπλοφορίας για τους οδηγούς χρηματαποστολών. Επίσης, ήταν ενήμερη για πολλά άλλα εμπόδια που εισάγουν οι νομοθεσίες πολλών κρατών μελών, οι οποίες ρυθμίζουν διαφορετικά ζητήματα σχετικά με τις μεταφορές χρημάτων. Για παράδειγμα, υφίστανται διατάξεις οι οποίες περιορίζουν την ελευθερία παροχής υπηρεσιών και αφορούν τις διαδικασίες χορήγησης αδειών στις επιχειρήσεις, την χορήγηση αδειών και την κατάρτιση του προσωπικού, τη χρήση διακριτικών σημάτων, στολών και εγγράφων, τις επαγγελματικές κάρτες, την άδεια των οχημάτων και τους όρους άσκησης της δραστηριότητας.

Η Επιτροπή είναι πεπεισμένη ότι η παρουσία αυτών των διαφορετικών και αντιφατικών, υπερβολικά αναλυτικών και περίπλοκων κανονιστικων πλαιδίων, παρεμποδίζει την ελεύθερη παροχή υπηρεσιών και πιο συγκεκριμένα τις διασυνοριακές μεταφορές χρημάτων. Προς το παρόν, μια επιχείρηση που επιθυμεί να επωφεληθεί από την εσωτερική αγορά συναντά σοβαρά εμπόδια για την πραγματοποίηση διασυνοριακών μεταφορών και αποθαρρύνεται έντονα να ενεργεί σε νόμιμα πλαίσια.

Για το λόγο αυτό, η Επιτροπή εξετάζει ενεργά και κατά τρόπο σφαιρικό τον τομέα της μεταφοράς χρημάτων και αναλύει όλα τα εμπόδια που θέτουν οι εθνικές νομοθεσίες στην άσκηση της δραστηριότητας αυτής. Ενα σύστημα διασυνοριακής μεταφοράς χρημάτων θα είναι ακόμα πιο απαραίτητο με την εισαγωγή του ευρώ, καθότι το γεγονός αυτό θα προκαλέσει αυξημένη ζήτηση μεταφορών στο εσωτερικό της Κοινότητας.

Σε ένα άλλο πεδίο, η Επιτροπή έχει ήδη κινήσει διαδικασίες παράβασης κατά τριών κρατών μελών τα οποία επιβάλλουν όρους που εισάγουν διακρίσεις. Αυτό έγινε για να δοθεί στους κοινοτικούς υπηκόους η δυνατότητα να επωφεληθούν από την ελευθερία εγκατάστασης και την ελεύθερη παροχή υπηρεσιών στον τομέα αυτό.